《秋夜吟赠别信臣士畴二同馆》
明代·黄佐

霜清月皎南雁翔，海怀霞想驰故乡。登舻浩歌秋夜长，鸣琴击筑飞玉觞。

葭下紫鳞低复昂，踟蹰执手上河梁，临伊望洛回中肠。

与子同裯星岁多，猎精守玄栖禁坡。龙骥翼翼金盘陀，越阡度陌相经过，笑谈如天悬九河。

骞鹏舞凤鸣蛟鼍，宿昔之乐今则那。南箕北斗光有烂，别子良易会日难。

自从委佩辞鹓鸾，建我藩辅命自天。扬灵击汰逾江山，绿水浩浩云漫漫，岁月婉晚多苦颜。

长河有洲山有薇，我徂于征忘渴饥，倚门何叹叹式微。

紫燕踏云天上归，弹冠振缨志莫违。我且与子娱春晖，临岐赍咨何所为。

作者简介：（1490—1566）明广东香山人，字才伯，号泰泉。正德十六年进士，选庶吉士，授编修。出为江西提学佥事，旋改督广西学校。弃官归养，久之起右春坊右谕德，擢侍读学士，掌南京翰林院事。与大学士夏言论河套事不合，寻罢归，日与诸生论道。学从程、朱为宗，学者称泰泉先生。所著《乐典》，自谓泄造化之秘。卒，赠礼部右侍郎，谥文裕。